Heilbrigðisráðherra segir vel mögulegt að aflétta takmörkunum á landamærunum jafnvel næstu daga og í það minnsta fyrir næstu mánaðamót. Að óbreyttu gæti Ísland verið án sóttvarnatakmarkana um tuttugasta og fimmta febrúar.
Fá smit greinast á landamærunum miðað við umfang smita innanlands að sögn heilbrigðisráðherra. Alþjóðaheilbrigðisstofnunin hafi mælt með því að vera ekki með of strangar aðgerðir á landamærum. Willum Þór Þórsson er bjartsýnn á að aflétt verði á landamærum.
Já ég reikna nú með því. Þetta hefur verið svona 5-8 prósent í greiningunum. Þannig að ég reikna með því að það verði hægt að aflétta þessu og hvort að það verði full aflétting skal ég ekki segja en það kann vel að vera.
Afléttingar innanlands eru einng í farvatninu að óbreyttu.
Við sjáum fyrir endann á þessu og 25., ef ekkert óvænt kemur upp, þá afléttum við nánast öllu og mér sýnist allt ganga plönum samkvæmt. En auðvitað er alltaf sú ábyrgð undirliggjandi að fylgjast vel með stöðunni. Nú ef það er ástæða til að aflétta fyrr þá gerum við það.

Öllum sóttvarnaraðgerðum gæti verið aflétt fyrir lok mánaðarins, jafnvel fyrr. Að óbreyttu verður aflétt í að minnsta kosti að hluta á landamærum næstu daga. Sautján hundruð og tólf greindust með veiruna í gær.